RO Jurnalul Oficial al Uniunii Europene C 79/6

Raport final al consilierului-auditor (1)

Decizie privind asumarea angajamentelor în cazul COMP/39.398 – VISA MIF

2011/C 79/04

Proiectul de decizie privind asumarea angajamentelor în temeiul articolului 9 alineatul (1) din Regulamentul (CE) nr. 1/2003 face referire la o parte a cazului COMP/39.398 – VISA MIF, care este supus, în prezent, examinării Comisiei. Într-o comunicare privind obiecțiunile („CO”) din 3 aprilie 2009 adresată, inter alia, Visa Europe Limited („Visa Europe”), Comisia a conchis provizoriu că Visa Europe a încălcat articolul 101 din TFUE și articolul 53 din Acordul privind SEE prin stabilirea unor comisioane interbancare convenite la nivel multilateral („CIM”), care se aplică tranzacțiilor transfrontaliere și anumitor tranzacții efectuate în punctele de vânzare naționale cu cardurile de debit, cu cele de debit amânat și cu cele de credit pentru consum în interiorul SEE („procedura principală”).

Proiectul de decizie vizează numai CIM-urile stabilite de Visa Europe care se aplică tranzacțiilor transfrontaliere și anumitor tranzacții efectuate în punctele de vânzare naționale cu cardurile de debit imediat pentru consum VISA, VISA Electron și V PAY în interiorul SEE. În special, acesta nu abordează chestiunea CIM-urilor aplicate de Visa Europe tranzacțiilor cu carduri de credit și de debit amânat pentru consum, asupra cărora Comisia își continuă investigațiile.

Consilierul-auditor responsabil inițial de acest caz a fost dna Karen Williams. Începând din 16 septembrie 2010, ca urmare a numirii mele în funcția de consilier-auditor, mi-am asumat răspunderea acestui caz.

1. Procedurile scrisă și orală

La data de 28 noiembrie 2006, Comisia a deschis o anchetă ex officio privind CIM-urile aplicabile tranzacțiilor transfrontaliere și anumitor tranzacții efectuate în punctele de vânzare naționale cu cardurile de plată pentru consum VISA și V PAY în interiorul SEE. Ca urmare a acestei anchete, Comisia a inițiat, la data de 6 martie 2008, proceduri antitrust, în temeiul articolului 101 din TFUE și al articolului 53 din Acordul privind SEE, iar la data de 3 aprilie 2009 a adresat Visa Europe o comunicare privind obiecțiunile.

La 15 iunie 2009, EuroCommerce a depus o plângere împotriva Visa Europe, susținând că acele comisioane stabilite de Visa Europe și de băncile membre ale rețelei sale și impuse distribuitorilor reprezintă o încălcare a normelor de concurență ale UE. EuroCommerce a fost admisă în calitate de reclamant în procedura principală.

În timpul fazei scrise a procedurii, societății Visa Europe i s-a permis accesul la dosar și, pe baza unei cereri motivate, consilierul-auditor din acel moment a acordat părții interesate o prelungire a termenului până la data de 30 iulie 2009 pentru a răspunde CO. Visa Europe a răspuns la timp. Aceasta a solicitat un acces suplimentar la dosar pentru a putea analiza elementele culese de Comisie în cadrul anchetelor sale efectuate pe lângă comercianți și pe lângă băncile acceptante în timpul fazei de investigație a procedurii. Ca reacție la cererile de păstrare a confidențialității venind din partea anumitor furnizori de date, pentru a permite acest acces s-a instalat o cameră de date în incinta Comisiei în perioada 28 septembrie-6 octombrie 2009. Odată cu terminarea procedurii privind camera de date, s-a fixat un termen-limită pentru prezentarea de către Visa Europe a unui răspuns suplimentar la CO, care, ca urmare a unei cereri motivate, a fost prelungit până la 30 octombrie 2009. Visa Europa a respectat acest nou termen.

La procedura principală au fost admise șase părți terțe interesate. Acestora li s-au furnizat informații asupra naturii și obiectului procedurii, conform articolului 13 din Regulamentul (CE) nr. 773/2004 al Comisiei (2). În ceea ce privește MasterCard în mod special, în cererea sa de a fi admisă ca parte terță interesată, emisă la data de 23 noiembrie 2009, aceasta a solicitat o copie a versiunii neconfidențiale a CO. Această cerere a fost reiterată ulterior de mai multe ori. Am respins cererea MasterCard printr-o decizie luată la 13 octombrie 2010, în conformitate cu articolul 8 din Mandat, pe baza faptului că Regulamentul (CE) nr. 773/2004 al Comisiei face o distincție clară între statutul unui reclamant și cel al unei părți terțe: primul are dreptul de a obține o copie a versiunii neconfidențiale a comunicării privind obiecțiunile, în timp ce unei părți terțe i se acordă doar dreptul de a fi informată în scris cu privire la natura și obiectul procedurii (3). Mai mult, ținând seama de participarea MasterCard la procedură, consider că aceasta din urmă a avut posibilitatea de a-și expune punctele de vedere și de a-și exercita drepturile de parte terță.

În cadrul procedurii principale, Visa Europe a pretins că drepturile sale la apărare au fost încălcate, datorită faptului că, după părerea sa, anumite elemente justificative importante și/sau exoneratoare din dosar nu i-au fost comunicate. Aceasta a afirmat, de asemenea, că a fost obligată să răspundă CO, înainte de a avea acces la anumite „elemente-cheie” din dosarul Comisiei. Prin urmare, Visa Europe a solicitat consilierului-auditor să reexamineze întregul dosar pentru a stabili dacă anumite probe exoneratoare ar fi trebuit să i se comunice sau nu. Prin scrisoarea din 16 noiembrie 2009, consilierul-auditor a atras atenția Visa Europe asupra faptului că este de resortul DG Concurență și nu al consilierului-auditor să determine, în primă instanță, dacă anumite elemente ale dosarului Comisiei trebuie sau nu să fie comunicate unei părți. Prin urmare, Visa Europe a transmis această solicitare DG Concurență. La 20 noiembrie 2009, DG Concurență a informat Visa Europe că cererea sa de reexaminare a elementelor dosarului nu putea fi considerată decât pe baza unor informații mai precise, care să justifice această cerere pentru fiecare document în parte, având în vedere interesele unor părți terțe de păstrare a confidențialității cu privire la aceste documente. Visa Europe nu a dat urmare acestui lucru. De aceea, consider că drepturile sale la apărare au fost respectate.

Toate părțile participante la procedura principală și-au exercitat dreptul de a fi ascultate în cadrul unei audieri, care a avut loc la 30 noiembrie și 1 decembrie 2009.

2. Proiecte de angajamente propuse

Ca urmare a audierii din cadrul procedurii principale, Visa Europe a propus, la 26 aprilie 2010, o serie de angajamente privind CIM-urile sale intraregionale aplicabile cardurilor de debit imediat pentru consum, precum și anumite alte norme ale rețelei.

La 28 mai 2010, Comisia a publicat o comunicare în Jurnalul Oficial al Uniunii Europene, în temeiul articolului 27 alineatul (4) din Regulamentul (CE) nr. 1/2003, în care se prezintă un rezumat al angajamentelor propuse și prin care părțile terțe sunt invitate să transmită observații în termen de o lună de la data publicării prezentei (4). S-au primit în total 13 observații, prezentate de reclamant, de alte sisteme de carduri de plată, precum și de instituții de plată și de asociații ale comercianților. Comisia a informat Visa Europe cu privire la observațiile primite și, ținând seama de acestea, Visa Europe a prezentat, la data de 10 septembrie 2010, angajamente revizuite. În esență, Visa Europe s-a angajat să plafoneze nivelul mediu ponderat anual al CIM-urilor transfrontaliere aplicabile tranzacțiilor efectuate prin carduri de debit imediat de consum și a propus mai multe angajamente privind anumite norme ale rețelei sale.

Prin scrisoarea din 27 septembrie 2010, Comisia a informat EuroCommerce că angajamentele revizuite propuse păreau să răspundă preocupărilor Comisiei în ceea ce privește CIM-urile aplicate de Visa Europe tranzacțiilor cu carduri de debit imediat (5). La data de 21 octombrie 2010, EuroCommerce a prezentat observații cu privire la această scrisoare.

Comisia a ajuns acum la concluzia că, având în vedere angajamentele revizuite și fără a aduce atingere articolului 9 alineatul (2) din Regulamentul (CE) nr. 1/2003 al Comisiei, procedura privind CIM-urile aplicate de Visa Europe cardurilor de debit imediat ar trebui închisă.

Nici Visa Europe, nici reclamantul și nicio altă parte terță nu au adresat solicitări sau observații consilierului-auditor în ceea ce privește angajamentele propuse.

Ținând seama de cele prezentate anterior, consider că dreptul de a fi audiat a fost respectat.

Bruxelles, 26 noiembrie 2010 Wouter WILS

(1) În temeiul articolelor 15 și 16 din Decizia Comisiei (2001/462/CE, CECO) din 23 mai 2001 privind mandatul consilierilor-auditori în anumite proceduri în domeniul concurenței (JO L 162, 19.6.2001, p. 21) („Mandatul”).

(2) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(3) Articolul 6 alineatul (1) și articolul 13 alineatul (1).

(4) JO C 138, 28.5.2010, p. 34.

(5) În temeiul Regulamentului (CE) nr. 773/2004 al Comisiei, articolul 7 alineatul (1).